РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-408/22

27. јануар 2022. године

Б е о г р а д

З А П И С Н И К

39. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 26. ЈАНУАРА 2022. ГОДИНЕ

 Седница је почела у 13.23 часова.

 Председавао је Владимир Димитријевић, председник Републичке изборне комисије.

 Седници су присуствовали чланови Републичке изборне комисије: Весна Миздрак, Никола Јелић, Владимир Јестратијевић, Ђула Ладоцки, Татјана Китановић, Вељко Одаловић, Владимир Матић, Срђана Видовић, Милош Томашевић, Жељка Радета и Мирослав Васић; заменици одсутних чланова: Вељко Перовић, Бранибор Јовичић, Маја Пејчић, Милош Срећковић, Енис Зековић, Нада Јелић, Милован Амиџић, Џемил Диванефендић, Марина Марковић, Горан Дилпарић и Срђан Сандић; заменици присутних чланова: Весна Стојковић, Марина Ђукановић, Бела Буташ, Срђан Зораја, Гордана Радић Поповић, Марица Бурсаћ и Борис Бутулија, као и Срђан Смиљанић, секретар Републичке изборне комисије.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Драгана Одовић, Немања Поповић, Зоран Лукић, Марко Јанковић, Џемил Сијарић, Јелена Миленковић, Марија Ђоковић, Бранкица Јовић, Ђорђе Павловић, Миљкан Карличић и Бисерка Живковић, као и др Миладин Ковачевић; заменици присутних чланова: Марко Кулић, Александар Чамагић, Горан Михајловић и Зорица Симеуновић.

 Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Ана Трифуновић, овлашћени посматрач Удружења Грађани на стражи, Владимир Тупањац, овлашћени посматрач Удружења ЦРТА и Емилија Орестијевић, овлашћени посматрач Удружења Цесид.

 Пре утврђивања дневног реда, Комисија је приступила усвајању записника 30. до 38. седнице Комисије.

 Комисија је, већином гласова (19 за, један уздржан и три нису гласала) и без примедби, усвојила записник 30. седнице, одржане 8. јануара 2022. године.

 Комисија је, већином гласова (20 за, један уздржан и два нису гласала) и без примедби, усвојила записник 31. седнице, одржане 10. јануара 2022. године.

 Комисија је, већином гласова (21 за, један уздржан и један није гласао) и без примедби, усвојила записник 32. седнице, одржане 12. јануара 2022. године.

 Комисија је, већином гласова (21 за и два нису гласала) и без примедби, усвојила записник 33. седнице, одржане 14. јануара 2022. године.

 Комисија је, већином гласова (20 за, један уздржан и два нису гласала) и без примедби, усвојила записник 34. седнице, одржане 15. јануара 2022. године.

 Комисија је, већином гласова (21 за и два нису гласала) и без примедби, усвојила записник 35. седнице, одржане 18. јануара 2022. године.

 Комисија је, већином гласова (21 за и два нису гласала) и без примедби, усвојила записник 36. седнице, одржане 20. јануара 2022. године.

 Комисија је, већином гласова (21 за и два уздржана) и без примедби, усвојила записник 37. седнице, одржане 21. јануара 2022. године.

 Комисија је, већином гласова (21 за и два уздржана) и без примедби, усвојила записник 38. седнице, одржане 23. јануара 2022. године.

 На предлог председника, Комисија је, једногласно (23 за) и без дискусије, утврдила следећи

Д н е в н и р е д:

 1. Одлучивање о приговору гласача Бошка Николића из Београда (02 Број: 014-402/22 од 24. јануара 2022. године);

 2. Одлучивање о приговору гласача Љубинка Кошанина из Богутовца (02 Број: 014-403/22 од 24. јануара 2022. године);

 3. Одлучивање о приговору гласача Братислава Симовића из Прељине (02 Број: 014-406/22 од 25. јануара 2022. године);

 4. Р а з н о.

**Прва тачка дневног реда** – Одлучивање о приговору гласача Бошка Николића из Београда

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбијен као неоснован.

 Истакао је да је приговор гласача Бошка Николића примљен 24. јануара 2022. године у 12,30 часова, преко Општинске изборне Градске општине Звездара у граду Београду, којој је приговор достављен 21. јануара 2022. године, препорученом поштом, која је послата 18. јануара 2022. у 13.00 сати.

 Напоменуо је да подносилац приговора наводи:

 - да му је je 16. јануара 2022. године ускраћено Уставом загарантовано право и онемогућено да се изјасни о актуелном референдумском питању;

 - да је пре више месеци претрагом јединственог бирачког списка путем интернета установио да је уписан на бирачком месту број 35. ОШ Марија Бурсаћ у градској општини Звездара у граду Београду, али да је доласком на наведено гласачко место гласачки одбор утврдио да се не налази у изводу из бирачког списка и саопштио му да не може да се изјасни о актуелном референдумском питању.

 Имајући наведено у виду, истакао је да подносилац приговора моли Комисију да утврди због кога је и како дошло до овог пропуста и неправилности и по хитном поступку га упише у бирачки списак и омогући му оно што му гарантује Устав Србије – да се изјасни по актуелном референдумском питању, као и на свим референдумским и изборним питањима.

 Напоменуо је да је приговор благовремен и изјављен од овлашћеног лица.

 Разматрајући наводе из приговора, констатовао је:

 - да је претрагом јединственог бирачког списка на интернету утврђено да је подносилац приговора уписан у Јединствени бирачки списак у градској општини Звездара у граду Београду на гласачком месту број 35. ОШ „МАРИЈА БУРСАЋ“ – 1, Милана Ракића 81;

 - да је увидом у Извод из јединственог бирачког списка за гласачко место број 35. у градској општини Звездара у граду Београду (ОШ „МАРИЈА БУРСАЋ“ – 1, Милана Ракића бр. 81) утврђено да је под редним бројем 1028 уписан гласач НИКОЛИЋ (БОШКО) МИША са јединственим матичним бројем грађана, који одговара јединственом матичном броју грађана из личне карте подносиоца приговора, и да није евидентирано да је тај гласач гласао.

 Имајући у виду наведено, закључио је да се у конкретном случају ради о погрешном упису у извод из бирачког списка, односно да је погрешно уписано име гласача, у вези с чим је констатовао:

 - да је чланом 1. став 1. Закона о јединственом бирачком списку прописано да јединствени бирачки списак јесте јавна исправа у којој се води јединствена евиденција држављана Републике Србије који имају бирачко право;

 - да је чланом 2. став 1. Закона прописано да бирачки списак води министарство надлежно за послове управе;

 - да је чланом 2. став 3. Закона прописано да део бирачког списка за подручје јединице локалне самоуправе ажурира општинска, односно градска управа, као поверен посао;

 - да је чланом 12. став 1. Закона прописано да сваки грађанин може општинској, односно градској управи, или министарству надлежном за послове управе кад је оно надлежно за вршење промена у бирачком списку, поднети захтев за промену у бирачком списку ако он или други грађанин није уписан у бирачки списак или је уписан, а нема бирачко право или нема бирачко право на подручју јединице локалне самоуправе у којој је уписан у бирачки списак или ако неки од података из бирачког списка није правилно уписан.

 На основу наведеног чињеничног и правног стања, закључио је да:

 - гласачки одбор на гласачком месту број 35. у градској општини Звездара у граду Београду није прекршио правила поступка приликом спровођења гласања тиме што подносиоцу приговора није дозволио да гласа, с обзиром на то да подносилац приговора у изводу из бирачког списка није био уписан под својим именом и презименом, наведеним у личној карти као јавној исправи која служи за утврђивање идентитета;

 - гласачки одбор није овлашћен да утврђује тачност података садржаних у изводу, већ да на основу личне карте или пасоша утврди идентитет гласача који је приступио гласању, што у конкретном случају није могао поуздано да утврди, због различитог имена у изводу из јединственог бирачког списка и приложеној личној карти, услед чега и није могао да лицу које је приступило гласању омогући да гласа.

 У дискусији су учествовали Владимир Матић, Срђана Видовић, Мирослав Васић и Владимир Димитријевић.

 Председник Комисије је, у складу са чланом 24. ст. 3. и 4. Пословника, на гласање ставио предлог за усвајање приговора.

 За усвајање приговора гласала су четири члана Комисије.

 С обзиром на то да за предлог за усвајање приговора није гласала већина чланова Комисије, председник Комисије је констатовао да се приговор, у складу са чланом 24. став 5. Пословника, сматра одбијеним, при чему је напоменуо да ће се писмени отправак решења израдити према достављеном предлогу решења.

**Друга тачка дневног реда** – Одлучивање о приговору гласача Љубинка Кошанина из Богутовца

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као неблаговремен.

 Истакао је да је приговор гласача Љубинка Кошанина примљен 24. јануара 2022. године у 12,37 часова, са датумом предаје пошти 19. јануара 2022. године у 15 часова, а да је поднет због неправилности у спровођењу републичког референдума ради потврђивања Акта о промени Устава Републике Србије одржаног 16. јануара 2022. године на гласачком месту број 104. ОСНОВНА ШКОЛА, ЛОПАТНИЦА у граду Краљеву.

 Напоменуо је да подносилац приговора наводи да се уочена неправилност садржи у томе што је члан гласачког одбора на предметном гласачком месту био Рудинац Ж. Мирољуб, морално неподобан да управља референдумским процесом.

 С обзиром на то да је рок за подношење приговора против решења којим је у гласачки одбор за гласачко место број 104. у граду Краљеву именован Мирољуб Рудинац истекао 10. јануара 2022. године у 18,39 часова, односно 48 сати од завршетка седнице Комисије на којој је одлучено о оспореном именовању, а имајући у виду да је приговор предат пошти 19. јануара 2022. године, нагласио је да је приговор неблаговремен, због чега је предложио да буде одбачен.

 Није било дискусије.

 Комисија је, већином гласова (21 за и два нису гласала), донела решење којим се приговор одбацује као неблаговремен, у предложеном тексту.

**Трећа тачка дневног реда** –Одлучивање о приговору гласача Братислава Симовића из Прељине

 У уводним напоменама, председник Комисије је упознао чланове Комисије са предметним приговором и предлогом решења којим се предлаже да приговор буде одбачен као поднет од неовлашћеног лица.

 Истакао је да је приговор гласача Љубинка Кошанина примљен 25. јануара 2022. године у 16,20 часова, преко Изборне комисије града Чачка, а да је поднет на записнике са гласачких места са подручја града Чачка, због непотпуних или погрешно унетих података, као и резултата гласања на гласачком месту број 64. у селу Вујетинци у граду Чачку.

 Навео је да подносилац приговора тражи да се поништи гласање на свим гласачким местима где записници нису попуњени у складу са законима, прописима и правилима.

 Напоменуо је да се приговор треба сматрати као поднетим од неовлашћеног лица, с обзиром на то да је увидом у Извод из јединственог бирачког списка за гласачко место број 64. у граду Чачку (ОДЕЉЕЊЕ ОСНОВНЕ ШКОЛЕ "ТАТОМИР АНЂЕЛИЋ" ВУЈЕТИНЦИ) утврђено да подносилац приговора није уписан у тај извод из Јединственог бирачког списка.

 У складу са наведеним, закључио је да наводне неправилности на које се приговором указује могу бити предмет приговора поднетог од стране овлашћеног предлагача на чији предлог је расписан републички референдум односно на чији предлог је донет Акт о промени Устава или сваког народног посланика, као и да би, у случају да приговор поднесе гласач, основаност приговора на гласачко место број 64. у граду Чачку могла да се утврђује једино у случају приговора гласача уписаног у извод из бирачког списка на том гласачком месту.

 Дискутовао је Владимир Матић.

 Комисија је, већином гласова (17 за, један против и пет није гласало), донела решење којим се приговор одбацује као поднет од неовлашћеног лица, у предложеном тексту.

**Четврта тачка дневног реда** – Разно

 Поводом ове тачке дневног реда није било предлога ни дискусије.

 Седница је завршена у 13.44 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић